આજે ભારતીયો સ્વતંત્ર ભારતનાં ફળ ચાખી રહ્યા છે તેમને સ્વતંત્ર ભારતનાં સોનેરી સ્વપ્નો જોનાર અહીં કાલ કોટડીઓમાં બંધ અને અહીં જ મૃત્યુ પામનાર એ ક્રાંતિકારીઓની કોઈ જ ખબર નથી. એ બધા તો સ્વતંત્ર ભારતનાં સ્વપ્ના જોતાં જોતાં જ પોર્ટ બ્લેરની જેલમાં અંધારામાં વિલીન થઈ ગયા. એ બધાએ ઘર છોડયું હતું, માતા-પિતા છોડયા હતા, પુત્ર અને પત્ની પણ છોડયા હતા. એક વાર આ ખતરનાક જેલમાં પુરાઈ ગયા બાદ તેમની ચારે તરફ યાતનાઓ જ હતી, સામે ગરજતો સમુદ્ર હતો. કોઈ વાર ટીંટોડીનો અવાજ તો કોઈ વાર સાથી પર વીંઝાતા કોરડાઓનો અવાજ સંભળાતો. બદનમાંથી નીકળતા લોહીને લૂછવાવાળું કોઈ જ નહોતું. દેશમાં તેમનાં પરિવારોનું શું થયું તેમજ માતા-પિતાનું શું થયું, સંતાનોનું શું થયું તેની કોઈ જ ખબર નથી.